ToekomsVenster: Is Jesus nog eerste hier?Foto: Pixabay “Jesus antwoord hom: Ek is die weg en die waarheid en die lewe; niemand kom na die Vader behalwe deur My nie.” − Johannes 14:6 (AFR53) ŉ Hele paar jaar gelede was daar ŉ lied wat die rondte gedoen het waarin die afwesigheid van sekere goed besing, dalk beklae, is. ŉ Braai sonder ŉ tjoppie en ŉ koei sonder spene kom onder die loep. ŉ Kaptein sonder ŉ skip en “ek sonder jou” is van die dinge wat sorg vir ŉ groot gemis. Die lied se naam is “Heeltemal niks” en om die waarheid te sê , ek dink nie die lied het veel indruk gemaak nie. Die van ons wat effens wyser is (en ouderdom het daarmee niks te make nie) sal die skilderye in ons grootouers se huis onthou waarin die woorde “Wat is ŉ huis sonder ŉ moeder” gepryk het. Ons sal in ons dag van Eskom sonder elektrisiteit kon weeklaag. Heeltemal niks inderdaad, honderd jaar oud maar klaarblyklik nou te grys om sy mandaat uit te voer. Mag ek die gedagtes binne kerk- en gemeente verband aktualiseer hierdie week. Mag ek verder deurgaans die term kerk gebruik net terwille van saamgesels. Ja, die kerk is die Here se eiendom en Hy het sy lewe daarvoor afgelê. Die kerk, veral binne denominasies se verband, word in en deur gemeentes verteenwoordig. Die veelheid van denominasies weer konstitueer die kerk binne groter verband. Ek plaas alles onder een gemeenskaplike noemer en opskrif. Die vraag vandag is; wat is die kerk sonder Jesus? Die kerk onderskei opsigself van ander geloofsgroeperinge deur die prominente plek wat Jesus inneem. In alle gelowe word van God en die Godheid gepraat. Alle gelowe glo in God. Christene glo in die God van die Bybel. Ons deel die Ou Testament met twee ander wêreld-godsdienste. Die een verwerp die Messias wat in die volheid van die tyd gekom het. Die ander maak van Jesus ŉ belangrike profeet, maar nie die Seun van God, en ook self God, nie. Daar is tientalle splintergroepe wat Jesus ŉ plek gee, maar dis nie die Jesus van die Bybel nie. Die Jesus van die Bybel is die ewige Seun van God, en self ook God. Die een wat aarde toe gekom het en sy lewe vir ons afgelê het, gebore uit ŉ maagd, en wat terwyl Hy geleef het die Evangelie aan mense gebring het waarvan Hyself die fisiese vergestalting was. Die vraag is egter in watter mate Jesus nog prominent in ons teologie en prediking staan? Sou verlede Sondag se boodskap net so welkom wees in plekke waar Jesus erken en bely word?